‘घर द्वार’ फिल्म एक हद तक महबूब प्रोडक्शन की ‘मदर इंडिया’ से भी प्रभावित थी। जिसमें मां की भूमिका में उस वक्त बंबईया सिनेमा में स्थापित हो चुकी और सर्वाधिक व्यस्त कलाकार दुलारी बाई को लिया गया। बड़े बेटे की भूमिका निभाई ‘कहि देबे संदेस’ में नायक रह चुके कान मोहन ने और छोटे बेटे की भूमिका मिली उन दिनों रायपुर से बंबई जाकर अपनी पहचान बनाने संघर्ष कर रहे जफर अली फरिश्ता को। श्री फरिश्ता हालांकि बंबईया सिनेमा जगत में नायक के तौर पर स्थापित नहीं हो पाए, बाद में वह कुछ हिंदी फिल्मों के निर्माण से जुड़े रहे। फिल्म की नायिकाएं थी रंजीता ठाकुर और गीता कौशल थीं। साथ ही फिल्म में आज के कांग्रेसी नेता इकबाल अहमद रिजवी, कवियित्री नीलू मेघ के अलावा भगवती दीक्षित, भास्कर काठोटे, यशवंत गोविंद जोगलेकर, रामकुमार तिवारी, परवीन अहमद और ठाकुर दास आहूजा की भी महत्वपूर्ण भूमिकाएं थी।